b'\n_START_ARTICLE_\nGluon\n_START_PARAGRAPH_\nGluoni so osnovni delci, kvanti, ki posredujejo mo\xc4\x8dno jedrsko silo. Gluoni povezujejo kvarke v nukleone, kot sta proton ali nevtron, ter druge hadrone. Gluoni so elektri\xc4\x8dno nenabiti in imajo spin enak 1. Njihova masa je najverjetneje enaka ni\xc4\x8d. Atomsko jedro je stabilno zaradi gluonskih interakcij._NEWLINE_V kvantni kromodinamiki, dandanes sprejeti teoriji za opis mo\xc4\x8dne jedrske sile, se gluoni izmenjujejo ob interakciji delcev z razli\xc4\x8dnim barvnim nabojem. Ko dva kvarka izmenjata gluon, se njuni barvi zamenjata - gluon vsebujo obenem anti-barvo starega barvnega naboja kvarka in barvo novega barvnega naboja. Ker so gluoni barvno nabiti, interagirajo tudi med seboj, kar privede do tega, da je analiza mo\xc4\x8dne jedrske sile matemati\xc4\x8dno precej zapletena in te\xc5\xbeka._NEWLINE_Gluoni so bili prvi\xc4\x8d eksperimentalno zaznani v zgodnjih 80. letih 20. stoletja v pozitronsko-elektronskem trkalniku PETRA v raziskovalnem centru DESY blizu Hamburga, kjer so ob trkih elektronov in pozitronov ponekod opazili tri curke - tretji curek so pripisali temu, da je eden od nastalih kvarkov izseval gluon.'